Taustalla vasemmalla Saaristokeskus Korpoström
**Saaristokeskus Korpoström** on Korpoströmin salmen rannalla, Österkalaxin kylässä Korppoossa Paraisilla sijaitseva, vuonna 2004 perustettu monitoiminen vierailukeskus. Saaristokeskus järjestää näyttelyitä, saaristoaiheisia seminaareja, luentosarjoja ja teemapäiviä. Korpoström on Saaristomeren kansallispuiston huoltotukikohta. Saaristokeskus toimii myös meribiologisena asemana, jossa työskentelee Åbo Akademin ympäristö- ja meribiologeja. Myös Metsähallituksella on paikalla meribiologista toimintaa, jonka päätavoitteena on Itämeren meri- ja rannikkoluonnon inventointi.

Vaihtuvat näyttelyt tuovat esille saaristolaiskulttuurin ajankohtaisia aiheita ja muita saaristoon liittyviä ilmiöitä. Näyttelyiden aiheet koskevat koko Saaristomeren aluetta. Saaristokeskuksen ohjelmatarjontaa muokataan lapsille sopivaksi niin sanotussa Junnulabrassa, jossa kesäisin ilmaiseksi voivat vierailla kaiken ikäiset lapset. Junnulabrassa käyvät syksyisin myös päiväkoti- ja kouluryhmät tutustumassa Saaristomeren merenalaiseen elämään. 

Saaristokeskuksessa on 120-paikkainen auditorio, erikokoiset kokoustilat ja 120-paikkainen ravintola, jonka terassilla on vielä 80 lisäpaikkaa. Vierasvenesatamassa on noin 70 paikkaa. Hotellissa on 16 huonetta, kukin 1–4 asiakkaalle. Ruokakauppa Strandboden palvelee kesäisin ja myy myös polttoainetta sekä autoille että veneille. 

Vedenalainen luontopolku Stora Hästön saaren rantavedessä sijaitsee noin viisi kilometriä saaristokeskuksesta lounaaseen. Korpoströmin saaristokeskuksen edustalla nähtiin vuonna 2006 kaksi delfiiniä (*Delphinus delphis*).

Korpoströmin meritaistelun (1743) muistomerkki.
Korpoström oli tärkeä sotalaivojen tukikohta 1700- ja 1800-luvulla. Siellä käytiin venäläisten ja ruotsalaisten meritaistelu 1743.

### Näyttelyt

* 2020–2021 Piscatus – kala ja ihminen
* 2019 Out to Sea? The Plastic Garbage Project
* 2018 Rauhattomia aikoja – 1700-luvun sotaisat vuodet saaristossa
* 2017 Uudet näkymät – Victor Westerholm saaristossa

Kiinteistöosakeyhtiö Sunnan
---------------------------

Saaristokeskus Korpoström valmistui vuonna 2004, ja se avattiin virallisesti vuonna 2005. Keskuksen rakentamiskustannukset olivat 3,5 miljoonaa euroa, ja rakennuksen arkkitehteina olivat Bengt Lundsten ja Michael Granit. Saaristokeskuksen omistaa kiinteistöosakeyhtiö Sunnan, jonka osakkaina ovat Turunmaan saaristosäätiö, Metsähallitus ja Paraisten kaupunki. Entinen omistaja Åbo Akademin säätiö lahjoitti osakkeensa Turunmaan saaristösäätiölle vuonna 2015. Korppoon kunnan alkuperäiset osakkeet siirtyivät Paraisten kaupungin omistukseen kuntaliitoksen seurauksena vuonna 2009. Myös Svenska kulturfonden on entinen Saaristokeskuksen omistajana.

Lähteet
-------

* Saaristokeskus Korpoström

### Viitteet

1. ↑  Anne Aaltonen ja Sini Mäki: Saaristomeren kansallispuiston kävijätutkimus 2008  23.3.2009. Metsähallitus. Viitattu 16.7.2009. [vanhentunut linkki]
2. ↑  Metsähallitus: Stora Hästön vedenalainen luontopolku *luontoon.fi*.  16.6.2007. Viitattu 16.7.2009. [vanhentunut linkki]
3. ↑  Metsähallitus: Delfiinejä Korpoströmin edustalla Korppoossa *metsa.fi*.  17.6.2008. Viitattu 16.7.2009. [vanhentunut linkki]
4. ↑  Varsinais-Suomen käsikirja 2013, sivu 99 (Arkistoitu – Internet Archive)
5. ↑  ÅU: Nu kan Skärgårdscentrum Korpoström äntligen visa upp sin stora utställning om fiske *Åbo Underrättelser*.  15.6.2020. Viitattu 13.8.2020. (ruotsiksi)
6. ↑  Skärgårdscentrum Korpoström får stor utställning om fiske - blir klar i maj, men öppningsdatum är oklart *Åbo Underrättelser*.  1.5.2020. Viitattu 13.8.2020. (ruotsiksi)
7. ↑  Utställningen Plast i havet visar ekokatastrofen i våra världshav *Åbo Akademi*.  3.5.2019. Viitattu 13.8.2020. (ruotsiksi)
8. ↑  Mummo matkabloggaa *rantapallo.fi*.  Arkistoitu 16.5.2021. Viitattu 13.8.2020.
9. ↑  Merta edemmäs kalaan – Nötö N59o57,1’ E21o44,8’ – Seilaa&Reissaa *seilaajareissaa.fi*. Viitattu 13.8.2020.
10. ↑  Kulttuuriympäristömme > Uudet näkymät - Victor Westerholm sa *www.kulttuuriymparistomme.fi*. Viitattu 13.8.2020. [vanhentunut linkki]
11. ↑  Saaristokeskus kertoo vaikka miten tehdä hylkeennahkatossut *Turun Sanomat*.  14.6.2005.  Arkistoitu 27.9.2011. Viitattu 16.7.2009.
12. ↑  Åbolands Skärgårdsstiftelse tar över skärgårdscentret i Korpoström *svenska.yle.fi*. Viitattu 7.10.2019. (ruotsiksi)



|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Perustiedot Wikidatassa: Saaristokeskus Korpoström (Q11891849)ohje |
| --- |
|  |
| esiintymä kohteesta | visitor centre |
|  |
| valtio | Suomi |
|  |
| sijaitsee hallinnollisessa yksikössä | Parainen |
|  |
| sijainti | Korppoo |
|  |
| koordinaatit | 60°07′N 21°36′E﻿ / ﻿60.11°N 21.6°E﻿ / 60.11; 21.6 |
|  |
|  |

 |